范伯言藥隱
作者：呂本中
朝代：宋

paragraphs: 烈士故徇名，中民但榮官。
寧知陋巷士，堅坐有餘歡。
出從聖師游，歸坐守一簞。
出門視天壤，密邇心自寛。
范侯嬾仕宦，决意歸西山。
西山有藥隱，此地可盤桓。
誓將從古人，上追孔與顔。
有田可以耕，有屋可以安。
寧能伴兒曹，日夜不得閑。
我亦倦游者，世味更百難。
夢寐想君家，父子兄弟間。
便當卜隣居，一生長往還。
相依得情話，出語清肺肝。
後生有郢質，更爲斵其漫。
君行問安否，此盟當未寒。